Document ID: /roh_data/filtered/fineweb-2-filterrobots_roh.jsonl.gz/9042

Lavurs
Sondaders e sondadras lavuran en il sectur da la construcziun bassa speziala. Els èn sin il plazzal avant che las lavurs da construcziun effectivas per vias da traffic u per edifizis cumenzan. Els procuran ch’il fundament per ina construcziun saja stabil e segir.
Sco emprim controlleschan sondaders la constituziun da la terra. Cun agid da sondagis prendan els en plirs pass diversas provas da la profunditad. Quels nuschegls da sondagi vegnan analisads d’inschigners e da geologs ed èn ina basa impurtanta per la calculaziun da fundaments stabils.
Sch’il fund n’è betg avunda stabil, dovri fundaments sin pitgas. Per quai vegnan pitgas da betun u bischens d’atschal pitgadas en il fundament uschè lunsch fin ch’il fundament è stabil. Uschia po la chargia d’ina construcziun vegnir transferida sin stresas pli stabilas. Sondaders exequeschan injecziuns per emplenir spazis vids en il fundament u per stabilisar crappa lucca. Els furan rusnas, mettan bischens e sprizzan en maschaidas da cement spezialas.
Sondaders segireschan ils stgavs da construcziun cun paraids: paraids a sfessa, paraids enchastradas u paraids da pitgas. Sch’il stgav da construcziun tanscha fin l’aua sutterrana, dovri sbassadas da l’aua sutterrana. Uschia procureschan sondaders per in fundament sitg. Per garantir il provediment cun aua da baiver fan els studis davart l’aua sutterrana.
Sondaders lavuran bunamain adina en teams ed èn dador da tutt’aura. Els enconuschan ils privels dal plazzal e protegian sasezs ed ils collavuraturs cun resguardar las prescripziuns pertutgant la segirezza da lavur. Els prendan mesiras per la prevenziun d’accidents e portan la vestgadira da protecziun persunala.
Els fan attenziun a las prescripziuns davart la protecziun da l’ambient ed allontaneschan materials duvrads, substanzas dad unscher e products da nettegiar tenor las directivas dal manaschi.
Scolaziun
Basa legala
Ordinaziun federala 1-11-2013
Durada
3 onns
Furmaziun en la pratica
En in’interpresa da la construcziun bassa speziala
Furmaziun en scola
Curs en bloc a la scola professiunala per constructurs e constructuras da vias da traffic a Sursee: en media 9 emnas per onn, da quellas 2 emnas per onn la furmaziun spezialisada “construcziun da fundament” a Sempach
Roms professiunals
- organisaziun da las lavurs e garanzia da la segirezza da lavur sco era da la protecziun da la sanadad e da l’ambient
- execuziun da lavurs generalas en la construcziun da vias da traffic
- execuziun da lavurs da la construcziun da fundament
Curs ordaifer il manaschi
Emprender ed exercitar a moda pratica la basa professiunala
Maturitad professiunala
Tar fitg bunas prestaziuns da scola po vegnir frequentada la scola da maturitad professiunala durant la furmaziun da basa.
Diplom
Attestat federal da qualificaziun "sondader / sondadra AFQ"
Premissas
Furmaziun preliminara
- scola populara terminada
Pretensiuns
- inschign manual
- enclegientscha pratica
- enclegientscha tecnica
- abilitad da lavurar en in team
- fidadadad e perseveranza
- forza corporala
- sanadad robusta
Furmaziun supplementara
Curs
purschidas da scolas spezialisadas e scolas professiunalas, dal Campus Sursee (Bildungszentrum Bau), da l’Associaziun svizra per maisters constructurs, da l’Associaziun professiunala Infra sco era curs entaifer il manaschi.
Furmaziun da basa scursanida
montader / montadra da binaris, tschentapalantschieus industrials e purtants, salaschader / salaschadra, construider / construidra da vias
Examen professiunal (EP)
maister furader / maistra furadra cun diplom federal
Examen professiunal superiur (EPS)
manader da construcziun diplomà / manadra da construcziun diplomada, maister constructur / maistra constructura
Scola spezialisada superiura (SSS)
tecnicist / tecnicista surveglianza da construcziun, tecnicist / tecnicista planisaziun da construcziun
Scola auta spezialisada (SAS)
Bachelor of Science (SAS) en inschigneria da construcziun
Cundiziuns da lavur
Sondaders lavuran sco spezialists en la construcziun bassa speziala. Il pli savens èn els emploiads tar interpresas da construcziun u sondagi. Sondaders han incumbensas en l’entira Svizra, uschia ch’els èn savens sin viadi.
La branscha è suttamessa a fluctuaziuns conjuncturalas, experts qualifitgads èn dentant dumandads sin il martgà da lavur.